Source: https://myzahorie.sme.sk/c/5363790/brutalnou-vrazdou-straznika-sa-bude-opatovne-zaoberat-nizsi-sud.html
Timestamp: 2018-02-20 21:10:50+00:00
Document Index: 1484166

Matched Legal Cases: ['súd ', 'súd\n', 'súd ', 'súd ', 'súd ', 'Súd ', 'súd ', 'súd ', 'súd ']

Brutálnou vraždou strážnika sa bude opätovne zaoberať nižší súd - myzahorie.sme.sk
Brutálnou vraždou strážnika sa bude opätovne zaoberať nižší súd
Brutálnou vraždou 55-ročného pracovníka bezpečnostnej služby Viliama K., sa opätovne bude zaoberať bratislavský nižší súd.
7. máj 2010 o 13:52 TASR
BRATISLAVA. Brutálnou vraždou 55-ročného pracovníka bezpečnostnej služby Viliama K., ktorá sa stala v roku 2007 v Stupave a za ktorú boli na vysoké tresty neprávoplatne odsúdení traja obžalovaní, sa opätovne bude zaoberať bratislavský nižší súd.
Okresný súd Bratislava I vytýčil v tomto prípade termín hlavného pojednávania na 18. mája. TASR o tom informoval hovorca Krajského súdu (KS) v Bratislave Pavol Adamčiak. KS na začiatku marca zrušil minuloročný novembrový rozsudok spomínaného nižšieho súdu nad trojicou páchateľov. "Krajský súd v Bratislave 3. marca na neverejnom zasadnutí zrušil rozsudok Okresného súdu Bratislava I zo dňa 6. novembra minulého roku a vec vrátil súdu I. stupňa, aby vo veci opätovne konal a rozhodol. Dôvodom rozhodnutia odvolacieho súdu boli procesné pochybenia okresného súdu v jeho konaní predchádzajúce napadnutému rozsudku," povedal vtedy TASR hovorca Adamčiak.
Na vysoké tresty - doživotie, 24 a 21 rokov odsúdil pôvodne 6. novembra Okresný súd Bratislava I spomínanú trojicu obžalovaných z brutálnej vraždy Viliama K. Senát uznal hlavného aktéra Tibora P. za vinného a odsúdil ho na doživotný trest odňatia slobody, Petra G. na 24 rokov a Milana S. na 21 rokov. Tresty si mali odpykať vo väzení s maximálnym stupňom stráženia. Súd sa stotožnil so záverečnou rečou prokurátora, ktorý navrhoval rovnaké tresty u Tibora P. a Petra G. a pre Milana S. 23 rokov. Odsúdení musia zaplatiť škodu, ktorú spôsobili Sociálnej poisťovni a bezpečnostnej službe. Pozostalí si svoje nároky uplatnia v rámci civilného konania.
Rozsudok nebol právoplatný, obžalovaní sa po vynesení rozsudku voči nemu odvolali, a preto tento prípad riešil KS.
Prokurátorka sa odvolania vzdala. "Na tento deň som čakala viac ako 31 mesiacov. Je to ťažké, rozsudok súdu akceptujem. Aj keď sa odvolali, verím že krajský súd rozhodne spravodlivo," povedala v novembri médiám matka zavraždeného strážnika.
Podľa prokurátorky išlo o vraždu spáchanú neuveriteľne brutálnym spôsobom. Okresný súd Bratislava I na začiatku novembra ukončil dokazovanie vo veci. Senát vtedy prehrával zábery z bezpečnostnej kamery, ktorá zachytila brutálny čin vraždy, ako esbeskára obžalovaní sekajú mačetou. Napriek upozorneniu predsedu senátu, že ide o otrasné zábery, tak si ich okrem advokátov, členov súdu, prokurátorky a obžalovaných, pozreli aj matka a syn obete a verejnosť.
Na novembrový proces sa dostavili všetci traja obžalovaní, jedného z nich Tibora P. eskortovali z ústavu na výkon väzby. Zvyšní obžalovaní Peter G. a Milan S. sú na slobode. Tibor P. bol v minulosti osemkrát trestaný a Peter G. štyri razy.
Posledné riadne pojednávanie sa uskutočnilo 19. júna 2008, odvtedy senát musel proces dovedna deväť ráz odročiť z viacerých dôvodov. Naposledy sa v tejto kauze malo konať 15. októbra, kedy súd pojednávanie odročil pre náhlu operáciu členky senátu. Predtým sa malo o tejto kauze pojednávať 10. septembra, vtedy však proces odročili pre čerpanie dovolenky prísediacej senátu, ako aj jedného z obhajcov.